b'\n_START_ARTICLE_\nPolarni dan\n_START_PARAGRAPH_\nPolarni dan ili pono\xc4\x87no sunce je prirodni fenomen koji se pojavljuje sjeverno od Arkti\xc4\x8dkog kruga i ju\xc5\xbeno od Antarkti\xc4\x8dkog kruga, a tijekom kojeg je sunce vidljivo 24 sata na dan, odnosno uop\xc4\x87e ne zalazi ispod obzora. Vrijeme tijekom kojeg sunce ne zalazi ovisi o zemljopisnom polo\xc5\xbeaju mjesta, a varira od 20 sati na samim krugovima do 186 dana na polovima._NEWLINE_Budu\xc4\x87i da Antarktika nema stalnih stanovnika, jedina populacija koja redovito do\xc5\xbeivljava ovaj fenomen je ona na Aljasci, Grenlandu, Islandu te u sjevernim dijelovima Kanade, \xc5\xa0vedske, Norve\xc5\xa1ke, Finske i krajnjim dijelovima Rusije poput Novaje Zemlje i grada Murmanska. Suprotni fenomen je kada sunce uop\xc4\x87e ne izlazi, a zove se polarna no\xc4\x87.'